'ออมสิน'ตั้งเป้า ส่งเงินเข้าคลังสูง
ออมสินตั้งเป้าเป็นผู้นำรายได้ส่งรัฐ คาดปีนี้กำไรดีไม่น้อยกว่า 2.2 หมื่นล้าน หลังลุยปรับโครงสร้าง และเร่งออกผลิตภัณฑ์ใหม่ขยายฐานลูกค้าได้
12 เม.ย. 2559

ออมสินตั้งเป้าเป็นผู้นำรายได้ส่งรัฐ คาดปีนี้กำไรดีไม่น้อยกว่า 2.2 หมื่นล้าน หลังลุยปรับโครงสร้าง และเร่งออกผลิตภัณฑ์ใหม่ขยายฐานลูกค้าได้
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ในปีงบประมาณ 2559 เชื่อว่าผลดำเนินงานจะเป็นไปตามเป้าหมายที่ตั้งไว้ และกำไรไม่น้อยกว่า 2.2 หมื่นล้านบาท ทำให้ในปีงบประมาณ 2559 ธนาคารออมสินคาดว่าจะสามารถนำรายได้เข้ารัฐมากขยับขึ้นมาเป็นอันดับ 1 หรือ 2 เมื่อเทียบจากปีงบประมาณ 2558 ที่ธนาคารออมสินนำส่งรายได้เข้ารัฐเป็นอันดับที่ 3 จำนวน 1.61 หมื่นล้านบาท รองจากการไฟฟ้าฝ่ายผลิตแห่งประเทศไทย (กฟผ.) ที่นำส่งรายได้เป็นอันดับ 1 ที่ระดับ 3.3 หมื่นล้านบาท และอันดับ 2 คือ บริษัท ปตท. ที่นำส่งรายได้เข้ารัฐที่ระดับ 2.48 หมื่นล้านบาท โดยในปีงบประมาณ 2558 รัฐวิสาหกิจทั้งระบบนำส่งรายได้รวมกว่า 1.61 แสนล้านบาท ซึ่งในปีนี้คาดว่าผลดำเนินงานของ ปตท.น่าจะปรับตัวลดลงตามราคาน้ำมันที่ยังอยู่ในขาลงเช่นกัน
“เชื่อว่ากำไรปีนี้ต้องดีกว่าปี 2558 เพราะปีก่อนธนาคารที่มีภาระเรื่องการตั้งสำรองหนี้ครู และในปีนี้เชื่อว่าการแก้ปัญหาดังกล่าวจะสามารถหาทางออกที่เหมาะสมร่วมกันได้และอยู่ระหว่างการรอลงนามจากหน่วยงานที่เกี่ยวข้องเพื่อเดินหน้าตามมติคณะรัฐมนตรี ประกอบกับการปรับโครงสร้างองค์กรของธนาคารตามวิสัยทัศน์ที่ได้วางไว้ ขณะนี้ทำไปได้กว่า 70-80% ทำให้การขับเคลื่อนองค์กรของธนาคารเริ่มมีประสิทธิภาพ สามารถลุยออกผลิตภัณฑ์ทางการเงินใหม่ในปีนี้ได้ มีผลต่อการบริการและการขยายฐานลูกค้า ส่งผลต่อการนำส่งรายได้ของธนาคารที่เพิ่มขึ้นด้วย” นายชาติชาย กล่าว
ปัจจุบันธนาคารออมสินมีเงินฝากคงค้างอยู่ที่ระดับ 2.03 ล้านล้านบาท และสินเชื่อคงค้าง 1.92 ล้านล้านบาท ขณะที่สินทรัพย์อยู่ที่ 2.4 ล้านล้านบาท ธนาคารมีเงินกองทุนราว 1.4 แสนล้านบาท มีเงินกองทุนต่อสินทรัพย์เสี่ยง (บีไอเอส) ที่ระดับ 10-11%